Κοινή θέση (ΕΚ) αριθ. 46/2000

που καθορίστηκε από το Συμβούλιο στις 31 Ιουλίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου, της ..., για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού

(2000/C 300/05)

TO EYΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

την γνώμη της Οικονομικής και Κοινωνικής Επιτροπής(2),

την γνώμη της Επιτροπής των Περιφερειών(3),

Αποφασίζοντας με τη διαδικασία που καθορίζεται στο άρθρο 251 της συνθήκης(4),

Εκτιμώντας τα ακόλουθα:

(1) Η οδηγία 89/622/ΕΟΚ του Συμβουλίου, της 13ης Νοεμβρίου 1989, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη σήμανση των προϊόντων καπνού και την απαγόρευση ορισμένων καπνών που λαμβάνονται από το στόμα(5) τροποποιήθηκε σημαντικά από την οδηγία 92/41/ΕΟΚ(6). Επειδή πρόκειται να γίνουν περαιτέρω τροποποιήσεις στην εν λόγω οδηγία, καθώς και στην οδηγία 90/239/ΕΟΚ του Συμβουλίου, της 17ης Μαΐου 1990, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη μέγιστη περιεκτικότητα των τσιγάρων σε πίσσα(7), οι εν λόγω οδηγίες θα πρέπει να αναδιατυπωθούν για λόγους σαφήνειας.

(2) Εξακολουθούν να υπάρχουν ουσιαστικές διαφορές μεταξύ των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού, οι οποίες εμποδίζουν τη λειτουργία της εσωτερικής αγοράς.

(3) Τα προσκόμματα αυτά θα πρέπει να εκλείψουν και, για το σκοπό αυτό, θα πρέπει να υπάρξει προσέγγιση των κανόνων που αφορούν την παραγωγή, την παρουσίαση και την πώληση των προϊόντων καπνού, αφήνοντας όμως τη δυνατότητα στα κράτη μέλη να επιβάλουν, υπό ορισμένους όρους, τις απαιτήσεις που θεωρούν απαραίτητες για την εξασφάλιση της προστασίας της ανθρώπινης υγείας.

(4) Σύμφωνα με το άρθρο 95 παράγραφος 3 της συνθήκης, θα πρέπει να ληφθεί ως βάση ένα υψηλό επίπεδο προστασίας σχετικά με την υγεία, την ασφάλεια, την προστασία του περιβάλλοντος και την προστασία των καταναλωτών, λαμβανομένης ιδίως υπόψη οποιασδήποτε νέας εξέλιξης που βασίζεται σε επιστημονικά στοιχεία. Λόγω των ιδιαίτερα επιβλαβών συνεπειών του καπνού, η προστασία της υγείας θα πρέπει να αποτελέσει κατά προτεραιότητα αντικείμενο προσοχής στο πλαίσιο αυτό.

(5) Η οδηγία 90/239/EOK καθιέρωσε τη μέγιστη επιτρεπτή περιεκτικότητα σε πίσσα των τσιγάρων που διατίθενται στην αγορά στα κράτη μέλη από τις 31 Δεκεμβρίου 1992. Η καρκινογόνος φύση της πίσσας καθιστά απαραίτητη την περαιτέρω μείωση των επιπέδων πίσσας στα τσιγάρα.

(6) Η οδηγία 89/622/EOK καθιέρωσε την αναγραφή μιας γενικής προειδοποίησης στις μονάδες συσκευασίες όλων των προϊόντων καπνού, καθώς και πρόσθετων προειδοποιήσεων αποκλειστικά για τα τσιγάρα, από δε το 1992 επεκτάθηκε η υποχρέωση αναγραφής πρόσθετων προειδοποιήσεων και στα άλλα προϊόντα καπνού.

(7) Οι διαφορές που υπάρχουν στους κανόνες σχετικά με το μονοξείδιο του άνθρακα ενδέχεται να δημιουργήσουν προσκόμματα στο εμπόριο και να εμποδίσουν την ομαλή λειτουργία της εσωτερικής αγοράς. Εξάλλου, έχει αποδειχθεί ότι τα τσιγάρα παράγουν ποσότητες μονοξειδίου του άνθρακα που είναι επικίνδυνες για την ανθρώπινη υγεία και ικανές να συμβάλουν στην πρόκληση καρδιαγγειακών παθήσεων και άλλων ασθενειών.

(8) Υπάρχουν διαφορές μεταξύ των νομοθετικών, κανονιστικών και διοικητικών διατάξεων των κρατών μελών σχετικά με τη μέγιστη επιτρεπτή περιεκτικότητα νικοτίνης στα τσιγάρα. Οι διαφορές αυτές ενδέχεται να δημιουργήσουν προσκόμματα στο εμπόριο και να εμποδίσουν την ομαλή λειτουργία της εσωτερικής αγοράς. Τα κράτη μέλη και οι επιστημονικές αρχές έχουν θίξει συγκεκριμένα θέματα που αφορούν τη δημόσια υγεία σε έναν τομέα που ήδη αποτέλεσε αντικείμενο προγενέστερων μέτρων εναρμόνισης, η δε Επιτροπή εξέτασε τα θέματα αυτά.

(9) Τα προσκόμματα αυτά θα πρέπει συνεπώς να εκλείψουν και για τον σκοπό αυτό η θέση σε ελεύθερη κυκλοφορία, η διάθεση στην αγορά και η παραγωγή τσιγάρων θα πρέπει να υποβληθούν σε κοινούς κανόνες, όχι μόνον όσον αφορά την πίσσα αλλά και όσον αφορά τα μέγιστα επίπεδα νικοτίνης και μονοξειδίου του άνθρακα.

10) Ο καθορισμός των διεθνών προδιαγραφών που εφαρμόζονται στα προϊόντα καπνού αποτελεί ένα από τα προς διαπραγμάτευση θέματα στο πλαίσιο της κατάρτισης σύμβασης-πλαισίου της Παγκόσμιας Οργάνωσης Υγείας για τον έλεγχο του καπνού.

(11) Για τη μέτρηση της περιεκτικότητας των τσιγάρων σε πίσσα, νικοτίνη και μονοξείδιο του άνθρακα θα πρέπει να γίνει παραπομπή στα πρότυπα ΙSO 4387, ISO 10315 και ΙSO 8454 τα οποία είναι τα μόνα διεθνώς αναγνωρισμένα, δεδομένου ότι η περαιτέρω έρευνα και τεχνική πρόοδος, που πρέπει να προωθηθούν, θα πρέπει να οδηγήσουν στην ανάπτυξη και χρησιμοποίηση ακριβέστερων και πλέον αξιόπιστων μεθόδων μέτρησης της περιεκτικότητας των τσιγάρων σε τέτοιες ουσίες καθώς και στην ανάπτυξη μεθόδων μέτρησης για τα άλλα προϊόντα καπνού.

(12) Με την οδηγία 90/239/EOK παραχωρήθηκε στην Ελλάδα, λόγω ιδιαίτερων κοινωνικοοικονομικών δυσκολιών, παρέκκλιση όσον αφορά την προθεσμία για την εφαρμογή των μέγιστων περιεκτικοτήτων σε πίσσα. Η παρέκκλιση αυτή θα πρέπει να διατηρηθεί κατά την προβλεφθείσα περίοδο.

(13) Η παρουσίαση των προειδοποιητικών μηνυμάτων και των περιεκτικοτήτων εξακολουθεί να διαφέρει ανάμεσα στα κράτη μέλη. Κατά συνέπεια, οι καταναλωτές σε ένα κράτος μέλος πιθανόν να ενημερώνονται καλύτερα ως προς τους κινδύνους των προϊόντων καπνού από ό,τι σε κάποιο άλλο. Οι διαφορές αυτές είναι απαράδεκτες και ενδέχεται να δημιουργήσουν προσκόμματα στο εμπόριο και να εμποδίσουν τη λειτουργία της εσωτερικής αγοράς όσον αφορά τα προϊόντα καπνού και θα πρέπει, κατά συνέπεια, να εξαλειφθούν. Είναι ανάγκη, για τον σκοπό αυτό, να ενισχυθεί και να διασαφηνιστεί η ισχύουσα νομοθεσία, εξασφαλίζοντας ένα υψηλό επίπεδο προστασίας της υγείας.

(14) Θα πρέπει να προβλεφθεί η σήμανση των παρτίδων των προϊόντων καπνού, κατά τρόπον ώστε να εξασφαλίζεται η ανιχνευσιμότητα των προϊόντων, με σκοπό τον έλεγχο της τήρησης της παρούσας οδηγίας.

(15) Υπάρχουν διαφορές ως προς την κατάσταση που επικρατεί στο κάθε κράτος μέλος σχετικά με τα συστατικά και τα πρόσθετα που χρησιμοποιούνται στην παραγωγή προϊόντων καπνού. Σε ορισμένα κράτη μέλη δεν υπάρχει νομοθεσία ούτε ισχύουν εθελοντικές συμφωνίες όσον αφορά τις ουσίες αυτές. Αρκετά κράτη μέλη, στα οποία υπάρχουν τέτοιες νομοθετικές ρυθμίσεις ή εθελοντικές συμφωνίες, δεν λαμβάνουν καμία πληροφορία από τους καπνοβιομηχάνους σχετικά με τις ποσότητες αυτών των συστατικών και των προσθέτων στην κάθε μάρκα συγκεκριμένων προϊόντων καπνού. Θα πρέπει να ξεκινήσει μια προσέγγιση των εφαρμοζόμενων μέτρων στον τομέα αυτό ώστε να υπάρξει μεγαλύτερη διαφάνεια.

(16) Η έλλειψη πληροφοριών μαζί με την έλλειψη τοξικολογικών δεδομένων δεν επιτρέπει στις αρμόδιες αρχές των κρατών μελών να αξιολογήσουν αποτελεσματικά την τοξικότητα και τους κινδύνους στους οποίους εκτίθεται η υγεία του καταναλωτή από τα προϊόντα καπνού. Αυτό είναι ασυμβίβαστο με την υποχρέωση της Κοινότητας να εξασφαλίζει ένα υψηλό επίπεδο προστασίας της υγείας.

(17) Έχει αποδειχθεί πως τα προϊόντα καπνού περιέχουν και εκπέμπουν, όταν καίγονται, πολλές επιβλαβείς ουσίες καθώς και γνωστές καρκινογόνες ουσίες επικίνδυνες για την ανθρώπινη υγεία. Κατά τα τελευταία έτη αποδείχθηκε επίσης ότι το παθητικό κάπνισμα συνεπάγεται κινδύνους, ιδίως για τα έμβρυα και τα νεογνά, και ότι μπορεί να προκαλέσει ή να επιδεινώσει αναπνευστικά νοσήματα στα πρόσωπα που εισπνέουν τον καπνό. Επιπλέον, το 80 % των ατόμων που αρχίζουν το κάπνισμα στην Κοινότητα είναι κάτω των 18 ετών. Θα πρέπει να εξασφαλιστεί η μεγαλύτερη δυνατή διαφάνεια των παρεχόμενων πληροφοριών για τα εν λόγω προϊόντα, με ταυτόχρονη μέριμνα ότι τα δικαιώματα εμπορικής και πνευματικής ιδιοκτησίας των καπνοβιομηχάνων λαμβάνονται δεόντως υπόψη.

(18) Θα πρέπει να απαγορευθεί η χρησιμοποίηση πάνω στις συσκευασίες προϊόντων καπνού ορισμένων χαρακτηρισμών του προϊόντος οι οποίοι ενδέχεται να παραπλανήσουν τον καταναλωτή.

(19) Η οδηγία 89/622/EOK απαγόρευσε την πώληση στα κράτη μέλη ορισμένων τύπων καπνού που λαμβάνονται από το στόμα. Το άρθρο 151 της πράξης προσχώρησης της Αυστρίας, Φινλανδίας και Σουηδίας παρέχει στο Βασίλειο της Σουηδίας παρέκκλιση από τις διατάξεις της εν λόγω οδηγίας όσον αφορά το θέμα αυτό.

(20) Η τεχνική και επιστημονική πρόοδος στον τομέα των προϊόντων καπνού επιβάλλουν την τακτική επαναξιολόγηση των διατάξεων της παρούσας οδηγίας και της εφαρμογής της στα κράτη μέλη. Για τον σκοπό αυτό, θα πρέπει να προβλεφθεί διαδικασία για την εκπόνηση τακτικών εκθέσεων από την Επιτροπή, βασισμένων σε επιστημονικά και τεχνικά δεδομένα. Στο πλαίσιο αυτό, ορισμένα δεδομένα θα πρέπει να εξετάζονται ειδικότερα.

(21) Όσον αφορά τον καθορισμό των μέγιστων περιεκτικοτήτων, θα πρέπει να εξεταστούν, αφενός, η σκοπιμότητα μεταγενέστερης μείωσης των καθορισθεισών περιεκτικοτήτων, και ιδίως η σχέση μεταξύ των περιεκτικοτήτων αυτών, και, αφετέρου, η θέσπιση σχετικών προτύπων για τα προϊόντα εκτός των τσιγάρων, ειδικότερα για τον καπνό για στρίψιμο.

(22) Όσον αφορά τα λοιπά συστατικά, μεταξύ των οποίων και τα πρόσθετα, θα πρέπει να εξετασθεί, στα πλαίσια μεταγενέστερης εναρμόνισης, η δυνατότητα κατάρτισης κοινού καταλόγου.

(23) Το μέγεθος της εσωτερικής αγοράς προϊόντων καπνού και η αυξανόμενη τάση των καπνοβιομηχάνων να συγκεντρώνουν την παραγωγή τους για το σύνολο της Κοινότητας σε έναν μικρό μόνον αριθμό παραγωγικών εγκαταστάσεων στα κράτη μέλη οδηγούν στο συμπέρασμα ότι τα νομοθετικά μέτρα για την επίτευξη της ομαλής λειτουργίας της εσωτερικής αγοράς των προϊόντων καπνού πρέπει να λαμβάνονται σε κοινοτικό και όχι σε εθνικό επίπεδο.

(24) Για την εφαρμογή της παρούσας οδηγίας, θα πρέπει να προβλεφθεί ο καθορισμός προθεσμιών που θα επιτρέπουν, αφενός, την ολοκλήρωση με τη μέγιστη αποτελεσματικότητα της διαδικασίας μεταστροφής που άρχισε ήδη με την οδηγία 90/239/EOK και, αφετέρου, την προσαρμογή των καταναλωτών και των καπνοβιομηχάνων σε προϊόντα με χαμηλότερη περιεκτικότητα πίσσας, νικοτίνης και μονοξειδίου του άνθρακα.

(25) Τα απαιτούμενα μέτρα για την εφαρμογή της παρούσας πράξης θα πρέπει να θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(8).

(26) Η παρούσα οδηγία δεν θα πρέπει να επηρεάσει τις προθεσμίες εντός των οποίων τα κράτη μέλη οφείλουν να μεταφέρουν στην εθνική νομοθεσία και να εφαρμόσουν τις οδηγίες που αναφέρονται στο παράρτημα ΙΙ,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Σκοπός

Σκοπός της παρούσας οδηγίας είναι η προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη μέγιστη περιεκτικότητα των τσιγάρων σε πίσσα, σε νικοτίνη και σε μονοξείδιο του άνθρακα, τις προειδοποιήσεις οι οποίες αφορούν την υγεία και άλλες ενδείξεις που πρέπει να αναγράφονται στις μονάδες συσκευασίας των προϊόντων καπνού, καθώς και ορισμένα μέτρα τα οποία αφορούν τα συστατικά και την περιγραφή των προϊόντων καπνού.

Άρθρο 2

Ορισμοί

Για τους σκοπούς της παρούσας οδηγίας νοούνται ως:

1. "προϊόντα καπνού": τα προϊόντα που προορίζονται για κάπνισμα, εισπνοή, μύζηση ή μάσημα, εφόσον αποτελούνται, έστω εν μέρει, από καπνό γενετικώς τροποποιημένο ή μη·

2. "πίσσα": το συμπύκνωμα άνυδρου, σε φυσική κατάσταση καπνού, άνευ νικοτίνης·

3. "νικοτίνη": τα νικοτινικά αλκαλοειδή·

4. "καπνός που λαμβάνεται από το στόμα": όλα τα προϊόντα τα οποία προορίζονται για λήψη από το στόμα, εξαιρουμένων εκείνων που προορίζονται για κάπνισμα ή μάσημα, και τα οποία αποτελούνται εξ ολοκλήρου ή εν μέρει από καπνό, με τη μορφή σκόνης ή λεπτών σωματιδίων ή κάθε συνδυασμός αυτών των μορφών - ιδίως αυτά που συσκευάζονται σε φακελάκια μιας δόσης ή σε πορώδη φακελάκια - ή σε μορφή που παραπέμπει σε τρόφιμα·

5. "συστατικό": οποιαδήποτε ουσία ή οποιοδήποτε στοιχείο, εκτός από τα φύλλα και άλλα φυσικά ή μη μεταποιημένα μέρη του φυτού του καπνού, που χρησιμοποιούνται κατά την παραγωγή ή την παρασκευή ενός προϊόντος καπνού και εξακολουθούν να υπάρχουν στο τελικό προϊόν, έστω και με αλλαγμένη μορφή.

Άρθρο 3

Τσιγάρα: μέγιστη περιεκτικότητα σε πίσσα, σε νικοτίνη και σε μονοξείδιο του άνθρακα

1. Από την 1η Ιανουαρίου 2004, τα τσιγάρα που τίθενται σε ελεύθερη κυκλοφορία, διατίθενται στο εμπόριο ή παράγονται στα κράτη μέλη δεν μπορούν να έχουν περιεκτικότητα που να υπερβαίνει:

- τα 10 mg ανά τσιγάρο όσον αφορά την πίσσα,

- το 1 mg ανά τσιγάρο όσον αφορά τη νικοτίνη,

- τα 10 mg ανά τσιγάρο όσον αφορά το μονοξείδιο του άνθρακα.

2. Για την Ελληνική Δημοκρατία, ως προσωρινή παρέκκλιση, η ημερομηνία θέσης σε εφαρμογή της μέγιστης περιεκτικότητας σε πίσσα των τσιγάρων που παράγονται και διατίθενται στο εμπόριο στην επικράτειά της, η οποία αναφέρεται στην παράγραφο 1, είναι η 1η Ιανουαρίου 2007.

Άρθρο 4

Μέθοδοι μέτρησης

1. Οι περιεκτικότητες των τσιγάρων σε πίσσα, νικοτίνη και μονοξείδιο του άνθρακα μετρούνται βάσει των προτύπων ΙSO 4387 για την πίσσα, ISO 10315 για τη νικοτίνη και ΙSO 8454 για το μονοξείδιο του άνθρακα.

Η ακρίβεια των ενδείξεων στα πακέτα όσον αφορά την πίσσα και τη νικοτίνη ελέγχεται σύμφωνα με το πρότυπο ΙSO 8243.

2. Οι δοκιμές που αναφέρονται στην παράγραφο 1 πραγματοποιούνται ή ελέγχονται σε εργαστήρια δοκιμών, εγκεκριμένα και ελεγχόμενα από τις αρμόδιες αρχές των κρατών μελών.

Τα κράτη μέλη κοινοποιούν στην Επιτροπή, το αργότερο στις 31 Δεκεμβρίου 2001 και με την ευκαιρία κάθε τροποποίησης, κατάλογο των εγκεκριμένων εργαστηρίων, καθορίζοντας τα κριτήρια που χρησιμοποιούνται για την έγκριση και τις μεθόδους εποπτείας που εφαρμόζονται.

3. Τα κράτη μέλη μπορούν επίσης να απαιτούν από τους καπνοβιομηχάνους ή τους εισαγωγείς καπνού να πραγματοποιούν κάθε άλλη δοκιμή επιβαλλόμενη από τις αρμόδιες εθνικές αρχές προκειμένου να υπολογιστεί η περιεκτικότητα άλλων ουσιών που παράγονται από τα προϊόντα καπνού τους ανά μάρκα και τύπο και να εκτιμηθούν οι συνέπειες αυτών των ουσιών για την υγεία, λαμβάνοντας υπόψη μεταξύ άλλων και τον κίνδυνο εθισμού που συνεπάγονται. Τα κράτη μέλη μπορούν επίσης να απαιτούν, οι δοκιμές αυτές να πραγματοποιούνται ή να ελέγχονται στα εγκεκριμένα εργαστήρια δοκιμών, όπως αναφέρεται στην παράγραφο 2.

4. Τα αποτελέσματα των δοκιμών που πραγματοποιούνται σύμφωνα με τις διατάξεις της παραγράφου 3 κοινοποιούνται κατ' έτος στις αρμόδιες εθνικές αρχές.

Τα κράτη μέλη εξασφαλίζουν τη διάδοση, με κάθε κατάλληλο μέσο, των πληροφοριών που υποβάλλονται σύμφωνα με το παρόν άρθρο, προκειμένου να ενημερώνονται οι καταναλωτές, λαμβάνοντας υπόψη, όπου χρειάζεται, τις πληροφορίες που αποτελούν επαγγελματικό απόρρητο.

5. Τα κράτη μέλη διαβιβάζουν κατ' έτος στην Επιτροπή όλα τα στοιχεία και τις πληροφορίες που υποβάλλονται σύμφωνα με το παρόν άρθρο, η οποία τα λαμβάνει υπόψη κατά την εκπόνηση της έκθεσης που αναφέρεται στο άρθρο 11.

Άρθρο 5

Σήμανση

1. Οι περιεκτικότητες των τσιγάρων σε πίσσα, σε νικοτίνη και σε μονοξείδιο του άνθρακα, οι οποίες μετρούνται σύμφωνα με το άρθρο 4, τυπώνονται σε μια από τις πλάγιες όψεις του πακέτου τσιγάρων, στην επίσημη γλώσσα ή γλώσσες του κράτους μέλους στο οποίο το προϊόν διατίθεται στο εμπόριο, έτσι ώστε να καλύπτεται τουλάχιστον το 10 % της αντίστοιχης επιφάνειας.

Το ποσοστό αυτό αυξάνεται σε 12 % για τα κράτη μέλη με δύο επίσημες γλώσσες και σε 15 % για τα κράτη μέλη με τρεις επίσημες γλώσσες.

2. Κάθε μονάδα συσκευασίας προϊόντων καπνού, εκτός από τα προϊόντα καπνού που προορίζονται για λήψη από το στόμα και άλλα προϊόντα καπνού που δεν προορίζονται για καύση, φέρει υποχρεωτικά τις ακόλουθες προειδοποιήσεις:

α) μια γενική προειδοποίηση:

"Το κάπνισμα σκοτώνει"

ή

"Το κάπνισμα μπορεί να σκοτώσει".

Η προειδοποίηση αυτή τυπώνεται στην πιο ορατή επιφάνεια της μονάδας συσκευασίας και σε κάθε εξωτερική συσκευασία, εκτός του διαφανούς περιτυλίγματος, που χρησιμοποιείται στη λιανική πώληση του προϊόντος·

β) μια συμπληρωματική προειδοποίηση η οποία λαμβάνεται από τον κατάλογο του παραρτήματος Ι.

Οι προαναφερόμενες συμπληρωματικές προειδοποιήσεις εναλλάσσονται κατά τρόπο που να εξασφαλίζει την τακτική εμφάνισή τους.

Η προειδοποίηση αυτή τυπώνεται στην άλλη περισσότερο ορατή επιφάνεια της μονάδας συσκευασίας και σε κάθε εξωτερική συσκευασία, εκτός του διαφανούς περιτυλίγματος, που χρησιμοποιείται στη λιανική πώληση του προϊόντος.

Τα κράτη μέλη μπορούν να καθορίσουν τη θέση των προειδοποιήσεων στις επιφάνειες αυτές ανάλογα με τις γλωσσικές απαιτήσεις.

3. Τα προϊόντα καπνού που λαμβάνονται από το στόμα, των οποίων επιτρέπεται η διάθεση στο εμπόριο δυνάμει των διατάξεων του άρθρου 8, και τα προϊόντα καπνού που δεν προορίζονται για καύση φέρουν την ακόλουθη προειδοποίηση:

"Αυτό το προϊόν καπνού μπορεί να βλάψει την υγεία σας και προκαλεί εξάρτηση".

Η προειδοποίηση αυτή τυπώνεται στην περισσότερο ορατή επιφάνεια της μονάδας συσκευασίας και σε κάθε εξωτερική συσκευασία, εκτός του διαφανούς περιτυλίγματος, η οποία χρησιμοποιείται στη λιανική πώληση του προϊόντος.

Τα κράτη μέλη μπορούν να καθορίσουν τη θέση της προειδοποίησης στην επιφάνεια αυτή ανάλογα με τις γλωσσικές απαιτήσεις.

4. Οι προειδοποιήσεις που αναφέρονται στις παραγράφους 2 και 3 καλύπτουν τουλάχιστον το 25 % της εξωτερικής επιφάνειας της αντίστοιχης πλευράς της μονάδας συσκευασίας στην οποία τυπώνονται. Το ποσοστό αυτό αυξάνεται σε 27 % για τα κράτη μέλη με δύο επίσημες γλώσσες και σε 30 % για τα κράτη μέλη με τρεις επίσημες γλώσσες.

Ωστόσο, όσον αφορά τις μονάδες συσκευασίας που προορίζονται για προϊόντα εκτός των τσιγάρων, των οποίων η πιο ορατή επιφάνεια υπερβαίνει τα 100 cm2, οι προειδοποιήσεις που αναφέρονται στην παράγραφο 2 καλύπτουν τουλάχιστον 25 cm2 σε κάθε επιφάνεια. Το μέγεθος αυτό αυξάνεται σε 27 cm2 για τα κράτη μέλη με δύο επίσημες γλώσσες και σε 30 cm2 για τα κράτη μέλη με τρεις επίσημες γλώσσες.

5. Το κείμενο των προειδοποιήσεων και οι ενδείξεις της περιεκτικότητας που απαιτούνται από το παρόν άρθρο:

α) τυπώνονται με έντονα μαύρα στοιχεία τύπου Helvetica σε άσπρο φόντο. Ανάλογα με τις γλωσσικές απαιτήσεις, τα κράτη μέλη μπορούν να επιλέγουν το μέγεθος των στοιχείων, υπό τον όρο ότι το μέγεθος των στοιχείων που καθορίζεται στη νομοθεσία τους είναι τέτοιο ώστε να καλύπτεται όσο το δυνατόν μεγαλύτερο μέρος της επιφάνειας η οποία διατίθεται στο απαιτούμενο κείμενο·

β) γράφονται με μικρά γράμματα, εκτός από το αρχικό γράμμα του μηνύματος, καθώς και όταν απαιτείται σύμφωνα με τους κανόνες της γραμματικής·

γ) τοποθετούνται στο κέντρο της επιφάνειας όπου πρέπει να τυπωθεί το κείμενο και παράλληλα προς το επάνω άκρο του πακέτου·

δ) για τα προϊόντα εκτός από αυτά που αναφέρονται στην παράγραφο 3, περιβάλλονται από μαύρο περίγραμμα ελάχιστου πάχους 3 mm και μέγιστου 4 mm, το οποίο δεν ενοχλεί από καμία άποψη την ανάγνωση της προειδοποίησης ή των πληροφοριών που παρέχονται·

ε) τυπώνονται στην επίσημη ή τις επίσημες γλώσσες του κράτους μέλους στο οποίο το προϊόν διατίθεται στο εμπόριο.

6. Τα κείμενα που ορίζονται στο παρόν άρθρο δεν επιτρέπεται να τυπώνονται επάνω στην ταινία φόρου της μονάδας συσκευασίας. Τα κείμενα αυτά τυπώνονται κατά τρόπον ώστε να μην αποσπώνται, είναι ανεξίτηλα και δεν πρέπει να κρύβονται, να καλύπτονται ή να διακόπτονται με κανένα τρόπο από άλλες ενδείξεις ή εικόνες, ούτε από το άνοιγμα του πακέτου.

7. Τα κράτη μέλη μπορούν να προβλέπουν ότι οι προειδοποιήσεις που αναφέρονται στις παραγράφους 2 και 3 συνοδεύονται από την ένδειξη, εκτός του πλαισίου που προβλέπεται για τις προειδοποιήσεις, της αρχής που τις συνέταξε.

8. Σε κάθε μονάδα συσκευασίας αναγράφεται ο αριθμός της παρτίδας του προϊόντος του καπνού, ο οποίος αντιστοιχεί σε κάθε παρτίδα σύμφωνα με το πρότυπο ΙSO 8243, με κατάλληλη μορφή που επιτρέπει τον προσδιορισμό της προέλευσης του προϊόντος.

Άρθρο 6

Άλλες πληροφορίες για το προϊόν

1. Τα κράτη μέλη απαιτούν από όλους τους καπνοβιομηχάνους και εισαγωγείς προϊόντων καπνού να τους υποβάλουν κατάλογο όλων των συστατικών που χρησιμοποιούνται στην παραγωγή των προϊόντων καπνού τους ανά μάρκα και τύπο, καθώς και των ποσοτήτων των συστατικών αυτών. Ο κατάλογος συνοδεύεται από δήλωση που εκθέτει τους λόγους για τους οποίους συμπεριλαμβάνονται τα εν λόγω συστατικά στα προϊόντα καπνού, καθώς και τα τοξικολογικά στοιχεία όσον αφορά αυτά τα συστατικά πριν και μετά την καύση και τις επιπτώσεις τους στην υγεία, λαμβάνοντας υπόψη, μεταξύ άλλων, τον κίνδυνο εθισμού που συνεπάγονται.

Οι πληροφορίες που αναφέρονται στο πρώτο εδάφιο παρέχονται σε ετήσια βάση, και για πρώτη φορά το αργότερο μέχρι τις 31 Δεκεμβρίου 2002.

2. Τα κράτη μέλη εξασφαλίζουν τη διάδοση, με κάθε κατάλληλο μέσο, των πληροφοριών που παρέχονται σύμφωνα με το παρόν άρθρο, με σκοπό την ενημέρωση των καταναλωτών, λαμβάνοντας υπόψη, όπου χρειάζεται, τις πληροφορίες που αποτελούν επαγγελματικό απόρρητο.

3. Τα κράτη μέλη κοινοποιούν κατ' έτος στην Επιτροπή όλα τα στοιχεία και τις πληροφορίες που υποβάλλονται σύμφωνα με το παρόν άρθρο, η οποία τις λαμβάνει υπόψη κατά την εκπόνηση της έκθεσης που αναφέρεται στο άρθρο 11.

Άρθρο 7

Περιγραφή του προϊόντος

Η χρήση των όρων "low tar" (χαμηλή ποσότητα πίσσας), "light" (ελαφρά), "ultra light" (εξαιρετικά ελαφρά), "mild" (ελαφρά) ή οποιωνδήποτε άλλων παρόμοιων όρων, καθώς και, με την επιφύλαξη των διατάξεων του άρθρου 5 παράγραφος 1, οποιασδήποτε πληροφορίας σχετικά με τις περιεκτικότητες, που έχουν στόχο ή άμεσο ή έμμεσο αποτέλεσμα τη δημιουργία της εντύπωσης ότι ένα συγκεκριμένο προϊόν καπνού είναι λιγότερο επιβλαβές από άλλα, απαγορεύεται.

Άρθρο 8

Καπνός που λαμβάνεται από το στόμα

Τα κράτη μέλη απαγορεύουν την κυκλοφορία στην αγορά του καπνού που λαμβάνεται από το στόμα, με την επιφύλαξη του άρθρου 151 της πράξης προσχώρησης της Αυστρίας, Φινλανδίας και Σουηδίας.

Άρθρο 9

Μέτρα προσαρμογής

Η Επιτροπή, σύμφωνα με τη διαδικασία που προβλέπεται στο άρθρο 10 παράγραφος 2, προσαρμόζει στην επιστημονική και τεχνική πρόοδο:

α) τις μεθόδους μέτρησης που προβλέπονται στο άρθρο 4 και τους σχετικούς ορισμούς·

β) τις προειδοποιήσεις σχετικά με την υγεία οι οποίες πρέπει να αναγράφονται στις μονάδες συσκευασίας των προϊόντων καπνού και περιλαμβάνονται στο παράρτημα Ι, καθώς και τη συχνότητα εναλλαγής τους.

Άρθρο 10

Διαδικασία της κανονιστικής επιτροπής

1. Η Επιτροπή επικουρείται από επιτροπή.

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της.

Άρθρο 11

Έκθεση

Το αργότερο έως τις 31 Δεκεμβρίου 2004 και στη συνέχεια ανά διετία, η Επιτροπή υποβάλλει στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή έκθεση σχετικά με την εφαρμογή της παρούσας οδηγίας.

Για την κατάρτιση της έκθεσης που αναφέρεται στο πρώτο εδάφιο, η Επιτροπή επικουρείται από επιστημονικούς και τεχνικούς εμπειρογνώμονες προκειμένου να διαθέτει όλες τις αναγκαίες πληροφορίες.

Κατά την υποβολή της πρώτης έκθεσης, η Επιτροπή υποδεικνύει, ιδίως, τα στοιχεία τα οποία θα πρέπει να επανεξεταστούν ή να αναπτυχθούν περαιτέρω, λαμβανομένων υπόψη των εξελίξεων όσον αφορά τις επιστημονικές και τεχνικές γνώσεις, μεταξύ άλλων δε της αναπτύξεως διεθνώς εγκεκριμένων κανόνων και προδιαγραφών σχετικά με τα προϊόντα, δίνοντας ιδιαίτερη προσοχή σε μια μεταγενέστερη μείωση των μέγιστων περιεκτικοτήτων που προβλέπονται στο άρθρο 3 παράγραφος 1, στην ενδεχόμενη σχέση μεταξύ αυτών των περιεκτικοτήτων, στη θέσπιση προδιαγραφών σχετικά με τα άλλα προϊόντα εκτός των τσιγάρων, ιδίως τον καπνό για στρίψιμο, καθώς και στη δυνατότητα κατάρτισης κοινού καταλόγου των συστατικών που αναφέρονται στο άρθρο 6, λαμβάνοντας υπόψη, μεταξύ άλλων, τον κίνδυνο εθισμού που συνεπάγονται. Στην έκθεση εξετάζεται επίσης η σχέση μεταξύ των απαιτήσεων σήμανσης που προβλέπονται στο άρθρο 5 και της συμπεριφοράς των καταναλωτών. Η έκθεση συνοδεύεται από κάθε πρόταση τροποποίησης της παρούσας οδηγίας που θα κρίνει αναγκαία η Επιτροπή.

Άρθρο 12

Εισαγωγή, πώληση και κατανάλωση προϊόντων καπνού

1. Τα κράτη μέλη δεν μπορούν, για λόγους σχετικούς με τον περιορισμό της περιεκτικότητας των τσιγάρων σε πίσσα, σε νικοτίνη ή σε μονοξείδιο του άνθρακα, με τις προειδοποιήσεις που αφορούν την υγεία και άλλες ενδείξεις ή με άλλες απαιτήσεις της παρούσας οδηγίας, να απαγορεύουν ή να περιορίζουν την εισαγωγή, την πώληση ή την κατανάλωση προϊόντων καπνού τα οποία είναι σύμφωνα με την παρούσα οδηγία, με εξαίρεση τα ληφθέντα μέτρα με σκοπό την επαλήθευση των στοιχείων που παρέχονται στα πλαίσια του άρθρου 4.

2. Η παρούσα οδηγία δεν θίγει το δικαίωμα των κρατών μελών να διατηρούν ή να θεσπίζουν, τηρώντας τη συνθήκη, περισσότερο αυστηρούς κανόνες σχετικά με την παραγωγή, την εισαγωγή, την πώληση και την κατανάλωση προϊόντων καπνού τους οποίους κρίνουν αναγκαίους για την προστασία της δημόσιας υγείας, εφόσον οι κανόνες αυτοί δεν θίγουν τους κανόνες που θεσπίζει η παρούσα οδηγία.

Άρθρο 13

Εφαρμογή

1. Με την επιφύλαξη των διατάξεων του άρθρου 14 πρώτο εδάφιο, τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 31 Δεκεμβρίου 2001. Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

2. Τα προϊόντα που δεν είναι σύμφωνα με τις διατάξεις της παρούσας οδηγίας μπορούν να εξακολουθήσουν να διατίθενται στο εμπόριο κατά την διάρκεια ενός έτους μετά την ημερομηνία που αναφέρεται στην παράγραφο 1.

3. Τα κράτη μέλη ανακοινώνουν στην Επιτροπή τις διατάξεις εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 14

Κατάργηση

Οι οδηγίες 89/622/EOK και 90/239/EOK καταργούνται, με την επιφύλαξη των υποχρεώσεων των κρατών μελών σχετικά με τις προθεσμίες για την μεταφορά στην εθνική τους νομοθεσία και την εφαρμογή των οδηγιών που αναφέρονται στο παράρτημα ΙΙ.

Οι παραπομπές στις οδηγίες που καταργούνται νοούνται ως παραπομπές στην παρούσα οδηγία σύμφωνα με τον πίνακα αντιστοιχιών του παραρτήματος ΙΙΙ.

Άρθρο 15

Έναρξη ισχύος

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 16

Παραλήπτες

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 150 E της 30.5.2000, σ. 43.

(2) ΕΕ C 140 της 18.5.2000, σ. 24.

(3) EE C 226 της 8.8.2000, σ. 5.

(4) Γνώμη του Ευρωπαϊκού Κοινοβουλίου της 14ης Ιουνίου 2000 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 31ης Ιουλίου 2000 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί ακόμα στην Επίσημη Εφημερίδα).

(5) EE L 359 της 8.12.1989, σ. 1.

(6) ΕΕ L 158 της 11.6.1992, σ. 30.

(7) ΕΕ L 137 της 30.5.1990, σ. 36.

(8) ΕΕ L 184 της 17.7.1999, σ. 23.

ΠΑΡΑΡΤΗΜΑ Ι

Κατάλογος συμπληρωματικών προειδοποιήσεων [που αναφέρονται στο άρθρο 5 παράγραφος 2 στοιχείο β)]

1. Οι καπνιστές πεθαίνουν πρόωρα.

2. Το κάπνισμα προκαλεί καρδιαγγειακές παθήσεις και εμφράγματα.

3. Το κάπνισμα προκαλεί καρκίνο.

4. Έγκυοι: το κάπνισμα βλάπτει την υγεία του παιδιού σας.

5. Προστατέψτε τα παιδιά: μην τα αναγκάζετε να αναπνέουν τον καπνό σας.

6. Ο γιατρός σας μπορεί να σας βοηθήσει να κόψετε το κάπνισμα.

7. Το κάπνισμα προκαλεί εξάρτηση.

8. Το σταμάτημα του καπνίσματος μειώνει τον κίνδυνο σοβαρών ασθενειών.

9. Βοήθεια για να σταματήσετε το κάπνισμα: [αριθμός τηλεφώνου/ταχυδρομική διεύθυνση/διεύθυνση internet/ο γιατρός σας].

10. Το κάπνισμα προκαλεί ανικανότητα.

11. Το κάπνισμα προκαλεί γήρανση του δέρματος.

ΠΑΡΑΡΤΗΜΑ ΙΙ

Προθεσμίες για τη μεταφορά και την εφαρμογή των οδηγιών που καταργούνται (που αναφέρονται στο άρθρο 14)

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙΙ

Πίνακας αντιστοιχιών

>ΘΕΣΗ ΠΙΝΑΚΑ>

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Στις 7 Ιανουαρίου 2000, η Επιτροπή διαβίβασε στο Συμβούλιο πρόταση οδηγίας του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, παρουσίαση και πώληση των προϊόντων καπνού, βασιζόμενη στο άρθρο 95 της συνθήκης(1).

2. Το Ευρωπαϊκό Κοινοβούλιο εξέδωσε σχετικώς γνώμη στις 14 Ιουνίου 2000(2). Η Οικονομική και Κοινωνική Επιτροπή εξέφερε τη γνώμη της για την πρόταση στις 29 Μαρτίου 2000(3), η δε Επιτροπή των Περιφερειών στις 12 Απριλίου 2000(4).

3. Μετά τις γνώμες αυτές, η Επιτροπή διαβίβασε στο Συμβούλιο τροποποιημένη πρόταση στις 28 Ιουνίου 2000(5).

4. Στις 31 Ιουλίου 2000, το Συμβούλιο υιοθέτησε την κοινή του θέση σύμφωνα με το άρθρο 251 παράγραφος 2 της συνθήκης.

ΙΙ. ΣΤΟΧΟΙ

Η οδηγία, η οποία βασίζεται στο άρθρο 95 της συνθήκης, αποτελεί ανάτηξη δύο οδηγιών που αφορούν την περιεκτικότητα των τσιγάρων σε πίσσα(6) και την επισήμανση των προϊόντων καπνού, συμπεριλαμβανομένης της απαγόρευσης ορισμένων καπνών μάσησης(7). Στόχος της είναι η συμπλήρωση και ενημέρωση των διατάξεων των δύο αυτών οδηγιών υπό το φως της κτηθείσας πείρας και των επιστημονικών εξελίξεων και με βάση έναν υψηλό βαθμό προστασίας της δημοσίας υγείας.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ(8)

Α. ΤΡΟΠΟΠΟΙΗΜΕΝΗ ΠΡΟΤΑΣΗ ΤΗΣ ΕΠΙΤΡΟΠΗΣ

Το Συμβούλιο υιοθέτησε, είτε εξ ολοκλήρου είτε εν μέρει, ενίοτε δε μόνον κατά την ουσία, δεκαπέντε τροπολογίες που πρότεινε το Ευρωπαϊκό Κοινοβούλιο και περιέλαβε στην πρότασή της η Επιτροπή.

Δέχθηκε επιπλέον δύο άλλες τροπολογίες (αριθ. 40 και 41), τις οποίες είχε αρχικώς απορρίψει η Επιτροπή και οι οποίες αφορούν το άρθρο 7. Στο άρθρο αυτό εξάλλου προσετέθη μνεία της πληροφόρησης σχετικά με την περιεκτικότητα, όπως προτείνει η Επιτροπή.

Β. ΤΡΟΠΟΛΟΓΙΕΣ ΔΕΚΤΕΣ ΑΠΟ ΤΗΝ ΕΠΙΤΡΟΠΗ, ΑΛΛΑ ΜΗ ΠΕΡΙΛΗΦΘΕΙΣΕΣ ΣΤΗΝ ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

- Τροπολογίες αριθ. 75, 11 και 15

Το Συμβούλιο έκρινε ότι δεν είναι σκόπιμο να γίνεται μνεία της τιμής των προϊόντων καπνού, δεδομένης της όλης διάρθρωσης της οδηγίας και της έλλειψης σχετικών διατάξεων των άρθρων της.

- Τροπολογία αριθ. 3

Το Συμβούλιο δεν θεωρεί επί του παρόντος ουσιώδες να αναφέρεται ως πρωτεύον αντικείμενο μελέτης, στο πλαίσιο της πρώτης έκθεσης που προβλέπεται στο άρθρο 11, η αξιολόγηση των προϊόντων καπνού που δήθεν βλάπτουν λιγότερο την υγεία.

- Τροπολογίες αριθ. 5 και 22 (δεύτερο μέρος) και τροπολογία αριθ. 108

Το Συμβούλιο εκτιμά ότι η προσοχή πρέπει επί του παρόντος να εστιασθεί, αφενός, στη βελτίωση της ακρίβειας και αξιοπιστίας των μεθόδων μέτρησης της περιεκτικότητας σε πίσσα, νικοτίνη και μονοξείδιο του άνθρακος και, αφετέρου στη μελέτη της δυνατότητας σύνταξης κοινού καταλόγου των λοιπών συστατικών, δεδομένου ότι το θέμα της μέτρησης των συστατικών αυτών ανήκει σε μεταγενέστερο στάδιο.

- Τροπολογία αριθ. 6

Το Συμβούλιο έκρινε υπερβολικά δύσκολη και δαπανηρή μια τέτοια αποτίμηση.

- Τροπολογία αριθ. 12

Μολονότι το Συμβούλιο δεν θεώρησε σκόπιμο να υπογραμμίσει αυτή την πτυχή του θέματος μέσα σε ξεχωριστή αιτιολογική παράγραφο, σημειώνει ωστόσο πόσο σημαντικό είναι να αξιολογηθούν καλύτερα οι επιπτώσεις της χρήσης προϊόντων καπνού, δεδομένης της απαίτησης να εξασφαλισθεί υψηλός βαθμός προστασίας της υγείας (βλέπε π.χ. αιτιολογικές παραγράφους 4 και 16).

- Τροπολογία αριθ. 13

Το Συμβούλιο θεώρησε σκοπιμότερο να αναφερθεί στην προστασία των δικαιωμάτων εμπορικής και πνευματικής ιδιοκτησίας και δη σε σχέση με την ενημέρωση των καταναλωτών (βλέπε αιτιολογική παράγραφο 17 και άρθρο 4 παράγραφος 4 και άρθρο 6 παράγραφος 2). Διέγραψε επομένως την ιδιαίτερη αιτιολογική παράγραφο στην οποία αναφέρεται η τροπολογία του Κοινοβουλίου.

- Τροπολογία αριθ. 16

Το Συμβούλιο θεώρησε το κείμενο αυτής της αιτιολογικής παραγράφου υπερβολικά γενικό σε σχέση με το διατακτικό της οδηγία, λαμβανομένου επίσης υπόψη ότι η δράση η σχετική με τους παράγοντες που επιδρούν στην υγεία, μεταξύ των οποίων το κάπνισμα, αποτελεί ένα από τα πεδία δράσης του νέου προγράμματος που παρουσίασε η Επιτροπή.

- Τροπολογία αριθ. 18

Το Συμβούλιο θεωρεί ότι ο ορισμός που τροποποίησε (βλέπε άρθρο 2 σημείο 5) και δη με την προσθήκη της γενικής έκφρασης "οποιαδήποτε ουσία" καθιστά περιττή την προτεινόμενη τροπολογία.

- Τροπολογίες αριθ. 19 και 98

Το Συμβούλιο θεωρεί ότι η δυνατότητα μιας έστω και προσωρινής εξαίρεσης της εφαρμογής των νέων διατάξεων προκειμένου για τσιγάρα που εξάγονται εκτός Κοινότητας δεν δικαιολογείται, δεδομένων ιδίως των προβλημάτων ελέγχου που γεννώνται από μια τέτοια εξαίρεση.

- Τροπολογία αριθ. 107

Το Συμβούλιο έκρινε ως μη ενδεδειγμένη τη λεπτομερή διατύπωση αυτής της τροπολογίας (βλέπε επίσης σχολιασμό της τροπολογίας αριθ. 12).

- Τροπολογία αριθ. 24

Το Συμβούλιο έκρινε ότι, δεδομένου του σημαντικού περιθωρίου σφάλματος των αποτελεσμάτων των δοκιμών, και μέχρις ότου βελτιωθεί η ακρίβειά τους, η ανακοίνωση των αποτελεσμάτων σε ετήσια βάση, όπως προβλέπεται στο άρθρο 4 παράγραφος 4 πρώτο εδάφιο, θα έχει μεγάλο κόστος και μικρή αξιοπιστία.

- Τροπολογίες αριθ. 25 και 39

Με τη διατύπωση αυτή, η οποία έχει ληφθεί από το άρθρο 4 παράγραφος 4 δεύτερο εδάφιο, καθώς και στο άρθρο 6 παράγραφος 2, το Συμβούλιο θέλησε να υπογραμμίσει τη σπουδαιότητα που αποδίδει στην ενημέρωση του καταναλωτή, δίνοντας έμφαση στο σχετικό προβάδισμα.

- Τροπολογίες αριθ. 26 και 116

Το Συμβούλιο θεωρεί υπερβολική την αύξηση των διαστάσεων που ζητεί το Κοινοβούλιο, τόσο για τη δήλωση της περιεκτικότητας όσο και για τις προειδοποιήσεις που αναγράφονται στα πακέτα, δεδομένου ότι τα ποσοστά που προβλέπονται σήμερα στο άρθρο 5 παράγραφος 1 (10, 12 και 15 % αντιστοίχως) και στο άρθρο 5 παράγραφος 4 (25, 27 και 30 %) - και τα οποία αντιστοιχούν στην αρχική πρόταση της Επιτροπής - είναι κατά πολύ ανώτερα εκείνων που προβλέπει η ισχύουσα νομοθεσία (4, 6 και 8 %).

Το Συμβούλιο δεν δέχθηκε εξάλλου την πρόταση της Επιτροπής με σκοπό να τυπώνονται στις συσκευασίες μόνον οι μέγιστες επιτρεπόμενες περιεκτικότητες που προβλέπει το άρθρο 13 παράγραφος 1, κρίνοντας ότι προέχει να ενημερώνεται ο καταναλωτής για την πραγματική περιεκτικότητα των τσιγάρων.

Ωστόσο το Συμβούλιο προβλέπει ρητώς να εξεταστεί η σχέση μεταξύ επισήμανσης και συμπεριφοράς των καταναλωτών στα πλαίσια της πρώτης έκθεσης περί της οποίας το άρθρο 11.

- Τροπολογία αριθ. 29

Το Συμβούλιο δεν κρίνει απαραίτητο να προβλέψει τις διευκρινίσεις που ζητεί η τροπολογία.

- Τροπολογία αριθ. 44

Λαμβάνοντας συν τοις άλλοις υπόψη τις διαβεβαιώσεις της Επιτροπής όσον αφορά αφενός μεν τη σύσταση πολυεπιστημονικής και ανεξάρτητης ομάδας εμπειρογνωμόνων και αφετέρου την προτεραιότητα που δίδεται στην χάραξη κοινής προσέγγισης για τα συστατικά, το Συμβούλιο έκρινε σκόπιμο να κάνει, για την κατάρτιση της πρώτης έκθεσης, υποδείξεις γενικότερου χαρακτήρα έναντι εκείνων που περιέχει η τροπολογία.

Γ. ΚΥΡΙΟΤΕΡΟΙ ΝΕΩΤΕΡΙΣΜΟΙ ΠΟΥ ΕΙΣΑΓΕΙ ΤΟ ΣΥΜΒΟΥΛΙΟ

Πέραν των αλλαγών για τις οποίες γίνεται λόγος στο σημείο Β ανωτέρω, εισήγχθησαν οι ακόλουθοι νεωτερισμοί:

Προοίμιο

Το Συμβούλιο τροποποίησε το προοίμιο ώστε αν εξασφαλίζεται καλύτερη αντιστοιχία με το κείμενο του διατακτικού, συγχωνεύοντας ορισμένες αιτιολογικές παραγράφους και απαλείφοντας άλλες, δίχως εν τούτοις να μεταβληθεί ουσιωδώς το περιεχόμενό του.

Άρθρο 5 (σήμανση)

Το άρθρο αυτό τροποποιήθηκε ωσαύτως προκειμένου να συνταχθεί με καλύτερο τρόπο.

Επιπλέον, το Συμβούλιο επανεισήγαγε μια διάταξη (βλέπε παράγραφο 7) ειλημμένη από την οδηγία 89/622/ΕΟΚ, η οποία προβλέπει την δυνατότητα να αναφέρεται η αρχή που συνέταξε την προειδοποίηση, διευκρινίζοντας ωστόσο ότι η ένδειξη αυτή θα πρέπει να αναγράφεται εκτός του πλαισίου της προειδοποίησης ώστε να μην μειώνεται η εντύπωση από αυτήν.

Παράρτημα Ι (συμπληρωματικές προειδοποιήσεις)

Το Συμβούλιο εισήγαγε δύο συμπληρωματικές προειδοποιήσεις (αριθ. 10 και 11).

(1) ΕΕ C 150 της 30.5.2000, σ. 43.

(2) Έγγρ. 9341/00 Codec 434 SAN 55.

(3) ΕΕ C 140 της 18.5.2000, σ. 24.

(4) EE C 226 της 8.8.2000, σ. 5.

(5) Έγγρ. 10131/00SAN 78 Codec 526.

(6) Οδηγία 90/239/ΕΟΚ (ΕΕ L 137 της 30.5.1990).

(7) Οδηγία 89/622/ΕΟΚ, όπως τροποποιήθηκε από την οδηγία 92/41/ΕΟΚ (ΕΕ L 359 της 8.12.1989 και ΕΕ L 158 της 11.6.1992).

(8) Για τις αιτιολογικές παραγράφους, τα άρθρα και τα παραρτήματα χρησιμοποιείται η αρίθμηση της κοινής θέσης.